KIRJALLINEN KYSYMYS E-0605/01

esittäjä(t): Juan Naranjo Escobar (PPE-DE) komissiolle

(1. maaliskuuta 2001)

Aihe: Uuden teknologian opetuksen edistäminen EU:ssa

Erikoistuneiden työntekijöiden vähyys ennen kaikkea uuden teknologian aloilla on huolestuttavaa Euroopan unionissa, jossa lähivuosina tarvitaan 1,6 miljoonaa erikoisosaajaa. Tästä syystä on aika käydä toimeen Yhdysvaltojen etumatkan kiinniottamiseksi.

Edellä mainitun erikoisosaajien määrän saavuttamiseksi ja EU:n tärkeimmän taloudellisen kilpailijan Yhdysvaltojen etumatkan supistamiseksi on selvää, että on tehtävä runsaasti työtä perusedellytysten kehittämiseksi oppilaitoksille, joissa koulutetaan uuden teknologian vaatimia asiantuntijoita.

Voiko komissio ilmoittaa, mikä on sen toimintasuunnitelma uuden teknologian alalla toimivien, kaikilla tasoilla opetusta antavien oppilaitosten perusedellytysten parantamiseksi ja lisäämiseksi, ja miten se toivoo yksityisen tahon osallistuvan opetusalan infrastruktuurin parantamistyöhön?

Anna Diamantopouloun komission puolesta antama vastaus

(30. huhtikuuta 2001)

Yhteisölle vahvistettiin uusi strateginen päämäärä Lissabonissa 23.-24. maaliskuuta 2000 kokoontuneessa Eurooppa-neuvostossa: siitä on tultava maailman kilpailukykyisin ja dynaamisin tietopohjainen talous, joka kykenee ylläpitämään kestävää talouskasvua, luomaan uusia ja parempia työpaikkoja ja lisäämään sosiaalista yhteenkuuluvuutta.

Euroopan työllisyysstrategiassa(1) on otettu huomioon Lissabonin Eurooppa-neuvoston päätelmät siten, että työllisyyden suuntaviivoissa vuodeksi 2001 on vahvistettu elinikäisen oppimisen asemaa. Huomiota on kiinnitetty kaikkien kansalaisten digitaalisen lukutaidon hankkimiseen (eLearning-aloite) sekä jäsenvaltioiden tarpeeseen kannustaa kaikille avointen paikallisten oppimisen monitoimikeskusten perustamista (ks. laaja-alaiset tavoitteet ja suuntaviivat 4, 5)(2).

Santa Maria da Feirassa 19.-20. kesäkuuta 2000 kokoontunut Eurooppa-neuvosto puolestaan vahvisti työmarkkinaosapuolten asemaa. Se kehotti näitä tekemään elinikäistä oppimista koskevia sopimuksia, joilla luodaan sellaiset olosuhteet, että kaikilla työntekijöillä on mahdollisuus hankkia digitaalinen lukutaito vuoteen 2003 mennessä.

Lisäksi Tukholman Eurooppa-neuvostossa vahvistettiin komission ehdotus ammattitaitoa ja liikkuvuutta käsittelevän korkean tason työryhmän perustamisesta. Työryhmän tehtävänä on tarkastella Euroopan työmarkkinoilla havaittavia voimia, erityispiirteitä ja esteitä. Työssään se kiinnittää erityistä huomiota tietoyhteiskunnassa tarvittaviin tieto- ja viestintäteknologiataitoihin.

Rakennerahastoista (2000-2006) tuetaan taloudellisesti Euroopan työllisyysstrategian toteuttamista operationaalisilla määrärahoilla toimille, joilla edistetään uuden teknologian kehittämistä. Elinikäistä oppimista koskevat aloitteet liittyvät moniin Euroopan sosiaalirahaston ensisijaisiin tavoitteisiin.

eEurope 2002 -toimintasuunnitelmassa(3) ja sitä täydentävässä eLearning-aloitteessa on myös seuraavat tavoitteet: annetaan kaikille työntekijöille mahdollisuus hankkia digitaalinen lukutaito elinikäisen oppimisen avulla vuoden 2002 loppuun mennessä, lisätään huomattavasti tietotekniikan koulutuspaikkojen määrää ja edistetään oppilaitosten ja koulutuskeskusten verkottumista jatko-opiskelijoiden kysyntälähtöisen tieto- ja viestintäteknisen koulutuksen ja jälleenkoulutuksen tukemiseksi. Vastuu asiasta jakautuu jäsenvaltioiden, työmarkkinaosapuolten ja ensimmäisen toimenpiteen osalta yksityissektorin kesken. Jäsenvaltioiden tehtävänä on myös vuoden 2001 loppuun mennessä Internet-yhteyksin varustettujen julkisten tilojen - kirjastojen, työvoimatoimistojen, koulujen - avaaminen kansalaisille ja koulutusmahdollisuuksien tarjoaminen paikan päällä, jotta varmistettaisiin palveluiden saatavuus kaikille ja lisättäisiin työllistettävyyttä.

Asiassa saavutettua edistystä mittaa säännöllisesti tietoyhteiskunnan työllisyys- ja yhteiskuntapoliittisia näkökohtia tarkasteleva ESDIS-työryhmä(4) (Employment and the Social Dimension of the Information Society), jonka johdossa on työllisyyden ja sosiaaliasioiden pääosasto.

Komissio hyväksyi aloitteen eLearning - katse huomispäivän koulutukseen(5) 24. toukokuuta 2000. Komissio esitteli aloitteen periaatteet, tavoitteet ja toimintalinjat Lissabonin Eurooppa-neuvoston päätelmien mukaisesti. Aloite sai myönteisen vastaanoton opetusministereiltä ja kesäkuussa 2000 kokoontuneelta Feiran Eurooppa-neuvostolta. eLearning-aloite liittyy yleiseen eEurope-toimintasuunnitelmaan sekä koulutusjärjestelmien konkreettisia tulevaisuuden tavoitteita koskevaan raporttiin(6).

Komissio hyväksyi 28. maaliskuuta 2001 eLearning-toimintasuunnitelman vuosiksi 2001-2004. Sen tavoitteena on esittää säännöt ja tavat eLearning-aloitteen täytäntöönpanoa varten. Sillä pyritään aktivoimaan koulutusalan toimijat samoin kuin asiaan liittyvät yhteiskunnalliset ja taloudelliset toimijat ja työmarkkinaosapuolet, jotta elinikäisestä oppimisesta(7) saataisiin tehtyä solidaarisen yhteiskunnan liikkeelle paneva voima kilpailukykyisessä taloudessa. Tämän saavuttamiseksi eLearning-toimintasuunnitelman täytäntöönpanoa edistetään kaikilla yhteisön välineillä ja ohjelmilla. Toimintasuunnitelmalla puolestaan edistetään Euroopan työllisyysstrategian työllistettävyyttä ja sopeutumiskykyä koskevia tavoitteita, vähennetään uuteen teknologiaan liittyvää ammattitaitovajetta ja edistetään integroitumista yhteiskuntaan.

(1) Koordinoitu työllisyysstrategia perustuu neljään pilariin, jotka ovat työllistettävyys, yrittäjyys, sopeutumiskyky ja yhtäläiset mahdollisuudet. (http://europa.eu.int/comm/employment_social/empl&esf/ees_en.htm).

(2) Neuvoston päätös 2001/63/EY, tehty 19. tammikuuta 2001, jäsenvaltioiden työllisyyspolitiikan suuntaviivoista vuodeksi 2001, EYVL L 22, 24.1.2001.

(3) KOM(2000) 330 lopullinen.

(4) http://europa.eu.int/comm/employment_social/soc-dial/info_soc/esdis/index.htm.

(5) KOM(2000) 318 lopullinen (http://www.europa.eu.int/comm/elearning).

(6) KOM(2001) 59 lopullinen.

(7) Elinikäistä oppimista koskevasta muistiosta SEC(2000) 1832 (http://europa.eu.int/comm/education/life/index.html). käytävän julkisen keskustelun pitäisi päätyä toimintasuunnitelman laatimiseen vuoden 2001 lopulla.